b'\n_START_ARTICLE_\nJozef Chovanec\n_START_SECTION_\nUra pelaajana\n_START_PARAGRAPH_\nChovanec aloitti pelaajauransa AC Sparta Prahan joukkueessa 1978. Debyyttikaudellaan h\xc3\xa4n pelasi jo 24 liigaottelua, mutta l\xc3\xa4hti kuitenkin kehittym\xc3\xa4\xc3\xa4n RH Chebiin. Kahden kauden j\xc3\xa4lkeen Chovanec palasi Sparta Prahaan ja nousi avauskokoonpanon mieheksi. H\xc3\xa4n oli mukana voittamassa T\xc5\xa1ekkoslovakian mestaruutta 1984 ja 1988 sek\xc3\xa4 nelj\xc3\xa4\xc3\xa4 cupin mestaruutta. H\xc3\xa4n pelasi Spartassa yli 200 liigaottelua, kunnes siirtyi kes\xc3\xa4ll\xc3\xa4 1988 Alankomaihin PSV Eindhoveniin. Vaikka h\xc3\xa4n p\xc3\xa4\xc3\xa4sikin PSV:ss\xc3\xa4 juhlimaan kahta mestaruutta sek\xc3\xa4 liigassa ett\xc3\xa4 cupissa, ei peliaikaa tullut toivotulla tavalla. Chovanec pelasi seurassa vain 33 liigaottelua, kunnes palasi 1991 takaisin Sparta Prahaan. H\xc3\xa4n edusti seuraa uransa loppuun saakka voittaen viel\xc3\xa4 yhden T\xc5\xa1ekkoslovakian ja kaksi T\xc5\xa1ekin mestaruutta._NEWLINE_T\xc5\xa1ekkoslovakian maajoukkueessa Chovanec esiintyi vuosina 1984\xe2\x80\x931992 yhteens\xc3\xa4 52 maaottelussa. H\xc3\xa4n oli mukana MM-kisoissa 1990 T\xc5\xa1ekkoslovakian pudotessa puoliv\xc3\xa4lieriss\xc3\xa4 Saksaa vastaan.\n_START_SECTION_\nUra valmentajana\n_START_PARAGRAPH_\nValmennusuransa Chovanec aloitti syksyll\xc3\xa4 1996, kun h\xc3\xa4nest\xc3\xa4 tuli Vlastimil Petr\xc5\xbeelan potkujen j\xc3\xa4lkeen AC Sparta Prahan p\xc3\xa4\xc3\xa4valmentaja. H\xc3\xa4n johdatti Spartan mestariksi kaudella 1996/97. Kesken seuraavan kauden Chovanec j\xc3\xa4tti seuran ja siirtyi T\xc5\xa1ekin maajoukkueen p\xc3\xa4\xc3\xa4valmentajaksi. H\xc3\xa4n johdatti maan EM-kisoihin 2000, mutta tie katkesi alkulohkoon. Chovanec sai kuitenkin jatkaa teht\xc3\xa4viss\xc3\xa4\xc3\xa4n, mutta sai potkut vuonna 2001 T\xc5\xa1ekin j\xc3\xa4\xc3\xa4ty\xc3\xa4 rannalle MM-kisoista 2002. _NEWLINE_Elokuussa 2002 h\xc3\xa4n palasi valmennusteht\xc3\xa4viin FK Marila P\xc5\x99ibramin p\xc3\xa4\xc3\xa4valmentajana, mutta sai potkut teht\xc3\xa4vist\xc3\xa4\xc3\xa4n jo marraskuussa 2003. Vuonna 2004 h\xc3\xa4n valmensi lyhyen aikaa \xc5\xa0K Slovan Bratislavaa. Kaudella 2005 h\xc3\xa4n luotsasi FK Kuban Krasnodarin Ven\xc3\xa4j\xc3\xa4n 1. divisioonassa viidenneksi._NEWLINE_Tammikuussa 2006 Chovanec palasi AC Sparta Prahaan, t\xc3\xa4ll\xc3\xa4 kertaa puheenjohtajan ominaisuudessa. Lokakuussa 2008 h\xc3\xa4nest\xc3\xa4 tuli my\xc3\xb6s seuran p\xc3\xa4\xc3\xa4valmentaja V\xc3\xadt\xc4\x9bzslav Lavi\xc4\x8dkan l\xc3\xa4hd\xc3\xb6n j\xc3\xa4lkeen.  Chovanecin johdolla seura palasi mestaruuskantaan kaudella 2009/10. _NEWLINE_Helmikuussa 2011 Chovanec sai 10 ottelun toimitsijakiellon peluutettuaan kahta pelaajaa v\xc3\xa4\xc3\xa4rill\xc3\xa4 nimill\xc3\xa4 harjoitusottelussa FK Zeniti\xc3\xa4 vastaan.  Joulukuun alussa 2011 Chovanec j\xc3\xa4tti teht\xc3\xa4v\xc3\xa4ns\xc3\xa4 Spartan valmennusportaassa. _NEWLINE_Kes\xc3\xa4kuussa 2012 Chovanecista tuli Arabiemiraattien p\xc3\xa4\xc3\xa4sarjassa pelaavan Baniyasin p\xc3\xa4\xc3\xa4valmentaja.  Chovanec luotsasi seuran Arabian niemimaan Mestarien liigan mestariksi 2013. Chovanec l\xc3\xa4hti seurasta kauden j\xc3\xa4lkeen. _NEWLINE_Maaliskuussa 2014 Chovanec aloitti slovakialaisseura MFK Ru\xc5\xbeomberokin p\xc3\xa4\xc3\xa4valmentajana.  Joukkue sijoittui maan liigassa nelj\xc3\xa4nneksi. Kauden j\xc3\xa4lkeen Chovanec j\xc3\xa4tti teht\xc3\xa4v\xc3\xa4ns\xc3\xa4.  _NEWLINE_Lokakuussa 2014 h\xc3\xa4nest\xc3\xa4 tuli SK Slovan Bratislavan p\xc3\xa4\xc3\xa4valmentaja.  Seura erotti Chovanecin huhtikuussa 2015, kun Slovan oli liigassa viidenten\xc3\xa4.'